Lovforslaget om peberspray

Fremover bliver det lovligt for alle personer over 18 år at have peberspray i eget hjem uden at skulle søge om tilladelse.

Med det nye forslag kan politiet desuden ud fra en konkret og individuel vurdering give tilladelse til, at en person må gå med peberspray på offentlige steder, hvis politiet vurderer, de har et særligt behov for det.

Det vil for eksempel kunne være personer, som har oplevet at blive overfaldet af tidligere samlevere, stalkingofre, personer, der har fået udleveret en overfaldsalarm, eller andre personer, der er særligt udsatte.

Peberspray skal kun forhandles af godkendte forhandlere som f.eks. våbenhandlere. Der skal følge en vejledning med ved købet, som inkluderer oplysninger om mulige skadevirkninger, i hvilke situationer, der er brug for lægetilsyn, samt at det er ulovligt at besidde peberspray på offentligt tilgængelige steder uden særlig tilladelse.

Kilde: Justitsministeriet